Rikunarita-ORG/Wikinium huggingface dataset:
# MiG-19

| MiG-19 |
| --- |
|  |
| **Tipe** | Straalvegter |
| **Vervaardiger** | Mikojan |
| **Nooiensvlug** | 27 Mei 1952 |
| **Bekendstelling** | Maart 1955 |
| **Status** | Onttrek uit diens |
| **Hoofgebruiker** | Russiese Lugmag |
| **Aantal gebou** | 2 172 in Rusland |

Die **MiG-19** is 'n tweedegeslag- Russiese vegvliegtuig wat ontwerp en ontwikkel is lank voor die Korea-oorlog uitgebreek het. Dit is die eerste Russiese vegvliegtuig wat supersoniese snelheid in gelykvlug kan bereik en handhaaf. NAVO se kodenaam vir die vliegtuig is *Farmer*. Josef Stalin het blykbaar self opdrag gegee vir 'n supersoniese vegter, 'n nuwe ontwerp wat nie net 'n verdere ontwikkeling van 'n bestaande model moes wees nie.

Die eerste model is aangedryf deur twee Mikoelin AM-5-turbostraalmotore. Dit was die eerste Sowjet-ontwerpte straalmotor wat in massas geproduseer is. Die model het in September 1953 sy nooiensvlug voltooi en is diens gestel as die MiG-19P. Dit is egter onttrek na 'n reeks ongelukke as gevolg van stabiliteit.

Die herontwerpte MiG-19S het 'n nuwe stertvin gehad wat heeltemal kon beweeg, wat stabiliteit teen hoë snelhede verseker het. Dit is ook aangedryf deur *Toemanski RD-9B*-turbostraalmotore wat eintlik net herbenoemde, kragtiger AM-5-motore was. Dit het gelyk asof daar net een luginlaat in die neus was maar dit verdeel, een vir elke motor. Dit het die risiko verminder indien voëls of voorwerpe van die grond af ingesuig sou word.

Die 19S-model is vanaf middel 1955 afgelewer en produksie is eers in 1959 gestaak nadat ongeveer 2 500 eenhede gebou is. Van die variante is die MiG-19PF, toegerus met radar as 'n alleweerstoestandevliegtuig en die MiG-19PM, wat toegerus was met missiele in stede van masjiengewere.

## MiG-19 in ander lande

Sowjetvervaardigde MiG-19's is verskaf aan Pole en Tsjeggo-Slowakye waar hulle respektiewelik as die LIM-7 en S-105 bekend staan. China het ook die vliegtuig onder lisensie vervaardig; tewens hulle was so beïndruk met sy vermoëns dat hulle vanaf 1991 twee keer soveel van die vliegtuie gebou het as die Sowjetunie.

China het die vliegtuig onder die naam *Shenyang j-6* uitgevoer na Albanië, Bangladesj, Egipte, Kambodja, Pakistan, Tanzanië en Viëtnam. Pakistan se J-6 was in aksie in die oorlog teen Indië en die J-6 was ook in aksie teen Amerikaanse Lugmagvliegtuie tydens die Viëtnamoorlog.

## Tegniese besonderhede

Besonderhede van die Mikoyan-Gurevich MiG-19SF:| Item | Statistiek |
| --- | --- |
| Aantal motors | 2 |
| Tipe motor | Straalmotor |
| Vervaardiger | Toemanski-turbostraler met nabrander |
| Kraglewering per motor | 3 300 kg stukrag |
| Vlerkspan | 9,2 m |
| Lengte | 12,6 m |
| Hoogte | 3,88 m |
| Vlerkoppervlakte | 25,0 m2 |
| Maks. opstygmassa | 9 100 kg |
| Maks. snelheid | 1 450 km/h |
| Operasionele hoogte | 17 900 m |
| Togafstand | 2 200 km met eksterne tenks |
| Klimvermoë | 6 900 m per minuut |
| Bewapening | Drie 30 mm-kanonne plus 500 kg wapens onder die vlerke |

## Sien ook

* Lys van vegvliegtuie

## Bron

* Crosby, Francis: *THE WORLD ENCYCLOPEDIA OF FIGHTERS & BOMBERS*. 2015. ISBN 978-1-84476-917-9
# Trosbom

’n Rockwell B-1 Lancer bomwerper van die V.S.A. laat 'n vrag trosbomme los.
'n **Trosbom** is 'n soort bom wat vanaf die lug of grond gelanseer kan word en 'n groot aantal kleiner bomme uitskiet. Gewoonlik is trosbomme ontwerp om vyandige soldate en voertuie te vernietig. Daar is egter ook trosbomme wat spesifiek daarop gemik is om aanloopbane en elektriese transmissielyne te vernietig. Andere is ontwerp om chemiese- en biologiese wapens te versprei of om landmyne te versprei.

Trosbomme word nie deur enige spesifieke internasionale wetgewing beheer nie, maar die internasionale humanitêre reg wat daarop gemik is om burgerlikes te beskerm is wel van toepassing soos in die geval van alle ander wapens. 'n Inisiatief bekend as die Oslo Proses is in Februarie 2007 deur die Noorweegse regering van stapel gestuur om 'n internasionale verdrag daar te stel om burgerlikes te beskerm teen trosbomme wat onaanvaarbare leed aan burgerlikes veroorsaak. Op 29 Mei 2008 het 'n honderd nasies in Dublin, Ierland ooreengekom om 'n verbod op trosbomme te plaas. Verskeie van die wêreld se groot militêre moondhede is egter nie by hierdie verdrag ingesluit nie soos onder ander die V.S.A., Rusland en China.

## Ontwikkeling

Die eerste trosbom wat operasioneel gebruik was, was die Duitse SD-2 “Sprengbombe Dickwandig 2 kg”. Die bom is tydens die Tweede Wêreldoorlog gebruik om beide burgerlike en militêre teikens aan te val. Die tegnologie is onafhanklik in die V.S.A., Rusland en Italië ontwikkel. Trosbomme is tans standaard wapentuig in die arsenale van baie nasies. Tans is daar 34 lande wat trosbomme produseer en word aktief deur 23 lande gebruik.

Ammunisie vir artillerie wat soortgelyke beginsels toepas bestaan reeds baie dekades lank.

## Bedreiging vir burgerlikes

Alle wapens hou potensieel gevaarlik in vir burgerlikes, maar trosbomme hou 'n besondere gevaar in vir twee redes: hulle impak kom oor 'n baie wye gebied voor en hulle laat gereeld 'n groot aantal bommetjies agter wat nie ontplof nie. Die bommetjies wat nie ontplof nie kan vir dekades na die afloop van die konflik 'n gevaar inhou.

Trosbomme word deur baie indiwidue en honderde groepe teengestaan, soos onder andere die Rooi Kruis, die *Cluster Munition Coalition* en die Verenigde Nasies, vanweë die groot hoeveelheid Burgerlikes wat slagoffers van die soort wapen geword het. Sedert Februarie 2005 het *Handicap International* 'n beroep gedoen op die verbod op trosbomme en duisende handtekeninge in 'n petisie versamel. 98% van 13 306 aangetekende trosbom slagoffers wat by Handicap International geregistreer is, is burgerlikes. Die organisasie het ook 'n verslag in die verband vrygestel

Die gebied wat deur 'n enkele trosbom geteiken word, kan so groot wees as drie rugbyvelde. 'n Enkele onbegeleide M26 missiel kan 'n gebied van ongeveer 0.23 km2 aanval. In die V.S.A. en sy bondgenote se leërs is die M26 grootliks deur die M30 begeleide missiele vervang wat meer akkuraat is en 'n kleiner oppervlakte dek. Daar word berig dat die M30 deesdae in sommige gevalle deur die XM31 vervang word wat nie trosbomme bevat nie.

## Verwysings
# Israeliese Verdedigingsmagte

Seël van die Israeliese Verdedigingsmagte
Vlag van die Israeliese Verdedigingsmagte
Die **Israeliese Verdedigingsmagte** (Hebreeus: צבא הגנה לישראל - *Tsva ha-Hagana le-Yisra'el*, Arabies: جيش الدفاع الإسرائيلي , Engels: Israel Defense Forces, verkort as IDF) is Israel se weermag en word aangedui as *Tzahal* (Hebreeus: צה״ל‎).

Die weermag is op 26 Mei 1948 gestig na die ontstaan van die staat Israel en as opvolger van die paramilitêre Haganah en die milisies Irgun en Lehi.

Die *Tzahal* bestaan uit 'n landmag, lugmag en vloot, asook ondersteunende afdelings op die gebied van (tele)kommunikasie, tegnologie en logistiek en die militêre intelligensiediens Aman.

Die *Tzahal* se bevelvoerder (*Ramatkal*) is generaal Herzi Halevi, wat ondergeskik is aan die minister van Verdediging Yoav Galant.

Daar is diensplig vir elke man (32 maande) en vrou (24 maande), wanneer hulle agtien jaar oud word.

Die Israeliese Verdedigingsmagte het in 2019 ongeveer 170 000 soldate getel, waarvan ongeveer 103 000 dienspligtig was.

## Sien ook

* Lys van Israeliese Oorloë
* Sayeret Matkal

## Eksterne skakels

* Amptelike webwerf
# Rolsaag

'n **Rolsaag** is 'n stuk kraggereedskap wat met behulp van 'n getande lem verskillende materiale kan deursaag. Die rolsaag is in die laat 18de eeu uitgevind en was in algemene gebruik in saagmeulens in die Verenigde State teen die middel van die 19de eeu.

In houtwerk verwys die term "rolsaag" spesifiek na die tipe wat met die hand vasgehou word. Die rolsaag het 'n verskeidenheid lemme wat spesiaal ontwerp is vir elke spesifieke materiaal wat hulle bedoel is om te saag. By houtsaag is hulle spesifiek ontwerp vir die maak van skeursnitte, kruissnitte, of 'n kombinasie van beide.

* 'n Handbeheerde rolsaag is die mees algemene rolsaag.
* 'n Rolsaag gemonteer om hout teen 'n hoek te kan saag.
* Tafelmodel.
* Draagbare saagmeule rolsaaglem wat sowat 60 cm  in deursnee is.
* Rolsaag met 'n diamantlem vir die sny van asfalt en beton.

## Verwysings
# Amerikaanse presidentsverkiesing 2020

Die **Amerikaanse presidentsverkiesing van 2020** (Engels: *United States presidential election, 2020*) is op 3 November 2020 gehou om te bepaal wie die 46ste President van die Verenigde State van Amerika sal wees. President Donald J. Trump van die Republikeinse Party het teen Joe Biden van die Demokratiese Party in die verkiesing meegeding om presidentskap. Biden het Trump verslaan en hy is op 20 Januarie 2021 in die amp beëdig.

159,633,396 Amerikaners het gestem, die grootste getal tot nog toe, waarvan Biden en Harris 51.3% op hul verenig het, en Trump en Pence, 46.8%. Trump was van mening dat grootskaalse verkiesingsbedrog die skaal in Biden se guns geswaai het, en het etlike geregtelike aksies geloots om sekere bepalende uitslae ongeldig te verklaar. Die deelstaat Texas het ook 'n aksie geloots maar was ewe onsuksesvol in die hof. Uiteindelik het Trump, sy regsverteenwoordiger Rudy Giuliani en ander Republikeine vurige toesprake voor die Kapitoolgebou gehou. Sekere optoggangers het die Kapitool bestorm en binnegedring. Hiervoor het die senaat gepoog om Trump nogmaals in 'n staat van beskuldiging te plaas, maar kon nie die nodige twee derde meerderheid verkry om hom skuldig te bevind nie.

## Genomineerde presidentskandidate

* President
 **Donald J. Trump**
 uit Florida
 **Republikeinse Party Voormalige
visepresident
 **Joe Biden**
 uit Delaware
 **Demokratiese Party **Jo Jorgensen**
uit Suid-Carolina
**Libertariese Party **Howie Hawkins**
uit Kalifornië
**Green Party**

### Genomineerde visepresidentskandidate

* Visepresident
 **Michael R. Pence**
 uit Indiana
 **Republikeinse Party Senator
 **Kamala Harris**
 uit Kalifornië
**Demokratiese Party **Spike Cohen**
uit Maryland
**Libertariese Party **Angela Walker**
uit Wisconsin
**Green Party**

## Verwysings
# Bok in die hok

Bok in die hok
**Bok in die hok** is 'n sekere weergawe van die spel wat in Engels *dodgeball* genoem word. Dit is 'n speletjie waar kinders in 'n afgebakende gebied staan, die hok, met twee kinders aan die buitekant, weerskante van die hok. Die twee kinders aan die buitekant, gebruik dan 'n bal en probeer die kinders in die hok raakgooi.

Indien 'n kind raakgegooi word, moet die kind uit die hok gaan en help om ook die bal te gooi. Die kind wat laaste oorbly is die wenner van die spel.

## Sien ook

* Brandbal, variasie waar kinders teen 'n muur staan.
* Lys van kinderspeletjies
# Kroukie

Moderne kroukietoerusting
Outydse skildery van drie dames en 'n heer wat kroukie speel
**Kroukie** (ook **croquet** in Afrikaans) is 'n buitelugbalsport met as doel om eerste 'n bal, met behulp van 'n houthamer, deur verskeie poortjes te slaan tot mens by die eindpaal aankom. Dit word deurgaans op 'n goed onderhoude, kortgesnyde grasperk gespeel.

Aanvanklik was kroukie veral 'n spel vir die welgesteldes. In Engeland word dit nog hoofsaaklik by privé-klubs gespeel, maar die lidmaatskap daarvan is deesdae vrylik oop. Die spel is aanvanklik met twee einddoele en nege hoepels gespeel, sedert die spel se opmars na die wêreldtentoonstelling in 1851 as die Ierse *Crooky*.

## Spelreëls

Kroukiespelers in Edinburgh
Deesdae erken die spel amptelik slegs een paaltje as einddoel met rondom dit ses geplaasde poortjes, hoepels, oftewel boë.

Op 'n oop, groot veld word gekleurde houtballe met 'n houthamer, (*mallet* genoem) in so min moontlik slae in 'n bepaalde volgorde deur ál die boë geslaan na die paaltje sentraal op die speelveld, *die eindspies.* Daar neem twee spanne deel, elk met hul eie kleur balle. Mens speel met een of twee balle en hanteer ook 'n voorgeestelsel.

## Sien ook

* Chole
* Gholf
* Kaatsspel
* Krieket

## Eksterne skakels
# Rolstoelrugby

Piktogram wat Rolstoelrugby aandui
Spelers tydens 'n rolstoelrugbywedstryd
**Rolstoelrugby** is 'n spansport vir atlete met 'n liggaamsgebrek. Dit word in meer as twintig lande beoefen en word ook op die Paralimpiese Spele verteenwoordig.

Die sport is laat in die 1977 oorspronklik in Kanada ontwikkel deur die vyf rolstoelatlete Jerry Terwin, Duncan Campbell, Randy Dueck, Paul LeJeune en Chris Sargent. Dit het oorspronklik *murderball* ("moordbal") geheet, as gevolg van die aggressiewe, vol-kontak karakter van die sport en is bedag om kwadruplegiese atlete met 'n wye reeks funksionele vermoëvlakke die kans te bied om integrale offensiewe en verdedigende posisies te speel.

In die VSA staan die sport ook bekend as kwadrugby, wat verwys na die feit dat dit deur kwadrupleë gespeel word: al die deelnemende atlete het 'n gebrek wat beide hulle boonste en onderste ledemate affekteer. Rolstoelrugby is 'n gemengde sport, met mans en vroue wat in dieselfde spanne meeding. Wedstryde word binnemuurs op houtvloere gespeel. Die spelreëls bevat elemente van onder andere rolstoelbasketbal, yshokkie en handbal. Dit is 'n kontaksport en fisiese kontak tussen spelers is 'n integrale gedeelte van die spel.

Rolstoelrugby word bestuur deur die Internasionale Rolstoelrugbyfederasie, wat in 1993 gestig is.

## Eksterne skakels

* Wikimedia Commons het meer media in die kategorie Rolstoelrugby.

|  |  |  |  |
| --- | --- | --- | --- |
|  | Paralimpiese sporte |  |  |
| **Somersporte**:
5-per-kant sokker · Bankdruk · Boccia · Doelbal · Handfiets · Paralimpiese atletiek · Paralimpiese boogskiet · Paralimpiese driekamp · Paralimpiese judo · Paralimpiese kanovaart · Paralimpiese roei · Paralimpiese ruitersport · Paralimpiese seilvaart · Paralimpiese skyfskiet · Paralimpiese swem · Paralimpiese tafeltennis · Rolstoelbasketbal · Rolstoelrugby · Rolstoelskerm · Rolstoeltennis · Sitvlugbal
**Wintersporte**:
Bobslee · Heg-en-steg-ski · Paralimpiese alpeski · Paralimpiese tweekamp · Rolstolysbal · Sleehokkie · Sneeuplankry
**Voormalige sporte**:
7-per-kant sokker · Basketbal ID · Dartchery · Paralimpiese stoei · Prikslee · Rolbal · Rolstoelresies · Snooker
**Demonstrasiesporte**: Racquetbal |
# Vuisbal

'n Vuistbalspeler in aksie.
**Vuisbal** is 'n sportsoort, soortgelyk aan vlugbal, waar twee spanne 'n bal oor 'n net speel. Dit is 'n vinnige en aanskoulike sport en die bal kan tot 120 km/u bereik.

## Geskiedenis

Vuisbal is een van die oudste sportsoorte ter wêreld. Die sport word reeds ten tye van keiser Gordianus III (ongeveer 240 n.C.) in die antieke Romeinse tye vermeld. Dit word ook in geskrifte uit die Middeleeue beskryf. Die Europese Kampioenskappe word sedert 1965 aangebied, terwyl die eerste Wêreldkampioenskap in 1968 plaasgevind het.

## Spelreëls

Spelers poog om die bal van die een helfte van die baan oor die net na die opponente se helfte te slaan. Die bal mag met die vuis of onderarm geslaan word. Elke span bestaan uit vyf lede. Soos in tennis en vlugbal is die doel om die bal in die teenstanders se helfte te plaas, sodat hulle dit nie kan terugspeel nie. Die bal kan 'n maksimum van drie keer deur 'n span geraak word alvorens dit teruggeslaan moet word. Tussen elke kontak mag die bal een keer hop.

Vuisbal word gespeel.
Die spel word binnenshuis of op 'n grasveld gespeel. Die baan is 50 meter lank en 20 meter breed. Die net word twee meter bokant die grond oor die middellyn gespan en is self twee meter breed. Die dienlyne is drie meter van die middellyn aan weerskante daarvan uitgemerk. 'n Leerbal met 'n maksimum omtrek van 68 cm word gebruik. Die bal mag tot 380 gram weeg en word teen 0.75 bar gepomp.

'n Wedstryd bestaan uit vier of vyf stelle. 'n Stel word gewen deur 11 punte aan te teken (en met 2 punte te lei). As 'n span 'n fout maak, word die punt aan die ander span toegeken. Die span wat die vorige punt verloor het, het die voorreg om af te slaan. Foute sluit in:

* Die bal uit te slaan (buite die baan)
* Speler wat die net raak
* Bal 'n speler se liggaam raak
* 'n Speler die bal meer as een keer agtermekaar speel
* 'n Span die bal meer as drie keer agtermekaar speel

## Eksterne skakels

* (en)  Internasionale Vuisbal Assosiasie
* (en)  fistball.com Geargiveer 30 Mei 2009 op Wayback Machine
# Miljard

**Miljard** is die woord vir duisend miljoen of 1 000 000 000 (109). Die SI-voorvoegsel vir ’n miljard is giga, afgekort as G. Voorbeeld: 1 GG = 1 gigagreep (gigabyte) = 1 miljard grepe. Die ontbinding van 1 miljard in priemfaktore is: 1 000 000 000 = 29 × 59.

In Engels word dié getal *billion* genoem, wat nie met die Afrikaanse woord biljoen verwar moet word nie. ’n Biljoen is duisend miljard of 1 000 000 000 000 (1012). Die rede vir die verskil in die name is omdat twee verskillende stelsels, die kort en die lang skaalverdeling, in verskillende dele van die wêreld gebruik word. In Afrikaans word die "lang skaal" gebruik en in Engels die "kort skaal".

## Interessante feite

* ’n Miljard sekondes duur byna 32 jaar.
* ’n Miljardêr is ’n persoon met ’n betaalvermoë van meer as ’n miljard eenhede. Bill Gates is byvoorbeeld ’n miljardêr.
* Die Melkweg bevat tussen 200 en 400 miljard sterre.

## Sien ook

* Kort en lang skaalverdeling
* Getal

## Eksterne skakels

* Wikiwoordeboek het 'n inskrywing vir miljard.
# Tweede Nywerheidsomwenteling

Die **Tweede Nywerheidsomwenteling**, ook bekend as die **Tegnologiese Omwenteling**, was 'n fase van die Nywerheidsomwenteling tussen die middel van die 19de eeu en die Eerste Wêreldoorlog wat deur vinnige ekonomiese groei en tegnologiese vooruitgang gekenmerk is.

As tegnologiese uitgangspunt word die invoering van Bessemer-staal in die 1860's beskou, en in die volgende dekades het die tegnologiese vooruitgang sy hoogtepunt met die vroeë elektrifisering van fabrieke, die oorgang tot massavervaardiging en die invoering van produksielyne bereik. Die Tweede Nywerheidsomwenteling is deur die massiewe uitbou van spoornetwerke, die begin van grootskaalse yster- en staalvervaardiging, die wye gebruik van masjiene in die vervaardigingsproses, die wye toepassing van stoomkrag in die nywerheids- en vervoerwese, en die begin van elektriese kommunikasie gekenmerk.

Die tweede industriële rewolusie het gepaard gegaan met 'n massiewe uitbreiding van die nywerheidsektor en snelle industriële groei in lande soos die Verenigde Koninkryk, Duitsland en die Verenigde State, maar ook in Frankryk, die huidige Benelux-lande en Japan. Dit het op die Eerste Industriële Rewolusie gevolg wat in die laat 18de eeu in die Verenigde Koninkryk begin en later ook Wes-Europa en Noord-Amerika geraak het.

## Historiese konsep en definisie

As historiese konsep is die Tweede Nywerheidsomwenteling reeds deur Patrick Geddes in sy werk *Cities in Evolution* ingevoer wat in 1910 gepubliseer is. Maar eers toe David Landes die vakterm in 1966 in een van sy essays en in 1972 ook in sy werk *The Unbound Prometheus* gebruik het, is dit op 'n wetenskaplike manier gestandaardiseer. Dit word vandag veral met die Amerikaanse geskiedkundige Alfred D. Chandler (1918–2007) verbind wat dit met sy werke bekend gemaak het. Nogtans is daar ook wetenskaplikes wat die wye toepassing van die konsep en term krities beoordeel.

Landes beklemtoon die belangrikheid van nuwe tegnologieë, veral elektrisiteit, die binnebrandenjin, nuwe werkstowwe (waaronder legerings en chemikalieë) en kommunikasietegnologieë soos die telegraaf, telefoon en radio. Terwyl die eerste industriële rewolusie sy uitgangspunt in die tekstiel-, yster- en staalbedryf geneem het, het die Tweede Nywerheidsomwenteling op staalvervaardiging, die spoorwegbedryf, elektrisiteit en die chemiebedryf gebaseer.

Vaclav Smil het na die periode tussen 1867 en 1914 as "Die tydperk van sinergie" verwys waartydens die meeste belangrike tegnologiese innovasies ontwikkel is. Anders as gedurende die industriële rewolusie het die uitvindings en vernuwings van hierdie tydperk uit wetenskaplike navorsing en die toepassing van wetenskaplike kennis voortgespruit.

## Verwysings
# Abstrakte ekspressionisme

*Tornado's teen sononder*, deur Jackson Pollock.
*Untitled*, 1957, olie op doek deur Christo Coetzee, Jan du Toit-versameling
**Abstrakte Ekspressionisme** is 'n skilderstyl wat in die laat 1940's in New York ontwikkel het. Dit word gekenmerk deur vorms en patrone wat nie soos werklike dinge of mense lyk nie, maar emosies probeer uitdruk.

Die stroming domineer die kunswêreld in die jare 1946 tot 1960. Dit was die eerste groot kunsstroming na die Tweede Wêreldoorlog en die eerste in die Verenigde State van Amerika, spesifiek in New York Stad, as die bakermat daarvan.

Die styl is deur kunstenaars soos Jackson Pollock, Mark Rothko en Willem de Kooning beoefen. Die Suid-Afrikaanse kunstenaar Christo Coetzee het ook in dié styl gewerk.

## Verwysings

## Eksterne skakels

* Wikimedia Commons het meer media in die kategorie Abstrakte ekspressionisme.
# Laat Oudheid

Die Barberini-diptiek, deel van ’n Bisantynse ivoorkunswerk uit die keiserlike werkwinkel van Konstantinopel in die eerste helfte van die 6de eeu (Louvre).
Die **laat Oudheid** is ’n term wat historici gebruik om die tyd van oorgang van die klassieke Oudheid tot die Middeleeue op die vasteland van Europa, die gebied om die Middellandse See, die Nabye Ooste en Afrika te beskryf.

Die term word sedert die vroeë 20ste eeu deur Duitse historici gebruik, maar het gewild geraak na die verskyning van die historikus Peter Brown se *The World of Late Antiquity* (1971). Daar word steeds gedebatteer oor die presiese tydsgrense van dié tyd, maar Brown stel ’n tydperk voor tussen die 3de en 8ste eeu n.C.

Dit word gewoonlik beskou as die tyd van die einde van die Romeinse Ryk se Krisis van die 3de Eeu (235-284) tot die vroeë Moslemse verowerings (622–750), of as rofweg die tydperk van die Sassanidiese Ryk (224–651). In die Weste het dit vroeër geëindig, met die begin van die vroeë Middeleeue in die 6de eeu, of vroeër aan die rand van die Wes-Romeinse Ryk.

## Verwysings

## Skakels

* Hierdie artikel is in sy geheel of gedeeltelik uit die Engelse Wikipedia vertaal.
# Kontemporêre Afrika-kuns

**Kontemporêre Afrika-kuns** beskryf die verskillende temas en kunsvorms van die kontinent van Afrika. Dit verwys hoofsaaklik na 'n aantal van style en nasionale produksies in Afrika. Talle kunstenaars en organisasies het vir die term verskeie betekenisse en definisies gegee.

## Kunstenaars

### Suid-Afrika

* Jane Alexander
* Tamlyn Artin
* Willie Bester

#### Protes-kuns

* Kevin Brand,
* Carol-Anne Gainer
* William Kentridge
* Moshekwa Langa
* Zwelethu Mthethwa

#### Skilderkuns en fotografie

* John Nankin
* Tracey Rose
* Paul Stopforth
* Eduardo Vill

### Egipte / Senegal

* Fathi Hassan

## Galery

* *Taxi Taf-Taf* (Dominique Zinkpé, Benin)
* *Enfant soldat en Côte d'Ivoire - Kindersoldaat in die Ivoorkus* (Gilbert G. Groud, 2009)
* *Long way* (Tinnoka, Rwanda)

## Eksterne skakels

* Wikimedia Commons het meer media in die kategorie Kontemporêre Afrika-kuns.